เงินล้นตุ่ม3.7แสนล. ธปท.ใช้พันธบัตรดูด
ธปท.ออกพันธบัตรระยะสั้นไม่เกิน 15 วัน ดูดซับสภาพคล่องมหึมา 3.7 แสนล้านบาท เปิดสาขาในจีนศึกษาหยวน
20 ส.ค. 2554

ธปท.ออกพันธบัตรระยะสั้นไม่เกิน 15 วัน ดูดซับสภาพคล่องมหึมา 3.7 แสนล้านบาท เปิดสาขาในจีนศึกษาหยวน
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ประกาศออกพันธบัตรอายุไม่เกิน 15 วัน ในเดือน ส.ค.นี้ รวมเป็นเงินทั้งสิ้น 1.1 แสนล้านบาท แบ่งการออกพันธบัตรออกเป็น 2 รุ่น รุ่น พ.65/14/54 วงเงิน 6 หมื่นล้านบาท เปิดประมูลเมื่อวันที่ 18 ส.ค.ที่ผ่านมา วันครบกำหนดวันที่ 5 ก.ย.นี้ และรุ่น พ.66/14/54 วงเงิน 5 หมื่นล้านบาท เปิดประมูลวันที่ 19 ส.ค.ที่ผ่านมา ครบกำหนดวันที่ 6 ก.ย.
การออกพันธบัตรระยะสั้นดังกล่าวเพื่อดูแลดูดซับสภาพคล่องในระบบให้อยู่ในระดับที่เหมาะสม สอดคล้องกับอัตราดอกเบี้ยนโยบาย
ทั้งนี้ ในรอบเดือน ส.ค.ที่ผ่านมา ธปท.ได้ทยอยออกพันธบัตรระยะสั้นอายุ 14 วัน ไปแล้วทั้งสิ้น 3.7 แสนล้านบาท แยกเป็นออกเมื่อวันที่ 4-5 ส.ค. จำนวน 1.25 แสนล้านบาท และออกพันธบัตรในช่วงวันที่ 10-11 ส.ค. อีก 1.35 แสนล้านบาท
ขณะที่ทุนสำรองระหว่างประเทศเพิ่ม 600 ล้านเหรียญสหรัฐ อยู่ที่ระดับ 1.873 แสนล้านเหรียญสหรัฐแล้ว
รายงานจาก ธปท. เปิดเผยว่า ในช่วงวันที่ 18-20 ส.ค. นายประสาร และนางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธปท. ได้เดินทางไปจีนเพื่อพบปะแลกเปลี่ยนความคิดเห็นกับผู้บริหารธนาคารกลางจีน และคณะกรรมการกำกับหลักทรัพย์และตลาดหลักทรัพย์ (ก.ล.ต.) และผู้นำธนาคารเพื่อการลงทุนของจีน และจะเปิดสำนักงานตัวแทน ธปท. ที่กรุงปักกิ่ง ถือเป็นสำนักงานแห่งที่ 3 ที่อยู่ในต่างประเทศ คือ นครนิวยอร์ก และกรุงลอนดอน เนื่องจากต้องการใช้เป็นช่องทางในการติดตามธุรกรรมเงินหยวนที่จะก้าวขึ้นมามีบทบาทสำคัญของเศรษฐกิจโลก